
Dunaszekcső Községi Önkormányzat Képviselő-testülete
9/2005. 

Jegyzőkönyv

Készült a Dunaszekcső Községi Önkormányzat Képviselő-testülete 2005. október 18-án megtartott üléséről.

	Jelen vannak:
	Hegedüs György
	polgármester

	
	Tóth András

Bán Ferencné
	alpolgármester

	
	Bíró Boglárka

Bokor Zoltánné
	

	
	Faller János
	

	
	Hauk Zsolt
	

	
	Hetényi Ádámné
	

	
	Mezőlaki Ákos 
	

	
	Pappné Dobos Ildikó


	képviselők


                             Pest Éva jegyző


     1.napirendi ponthoz: Miskolczi Imréné intézményvezető
Hegedüs György polgármester köszönti a megjelenteket és megállapítja, hogy az ülés határozatképes, mert a megválasztott 10 fő képviselő közül a 10 fő az ülésen megjelent. 

A polgármester javaslatot tesz a napirendi pontokra, melyeket Bokor Zoltánné kiegészít, és így az alábbiak szerint fogadnak el:

1.) Az ÁMK működési alapdokumentumainak jóváhagyása

      Előterjesztő: Hegedüs György  polgármester, Miskolczi Imréné az ÁMK igazgatója

2.) Lejárt határidejű határozatok, a két ülés között történt fontosabb események

     Előterjesztő: Hegedüs György  polgármester

3.) Körjegyzőségi megállapodás előzetes véleményezése

      Előterjesztő: Hegedüs György polgármester

4.) Szervezeti és Működési Szabályzat kiegészítése

      Előterjesztő: Pest Éva jegyző

5.) A szociális rendelet kiegészítése
      Előterjesztő: Pest Éva jegyző
6.) A Családsegítő és Gyermekjóléti Társulás alapító okiratának módosítása

      Előterjesztő: Hegedüs György polgármester

7.) A fiatal családok támogatásáról szóló rendelet módosításának kezdeményezése

      Előterjesztő: Bokor Zoltánné képviselő

8.) A nyugdíjasház felépítésére vonatkozó vállalkozói ajánlat véleményezése

      Előterjesztő: Hegedüs György polgármester

9.) INTERNET kiépítésére vonatkozó ajánlat véleményezése

      Előterjesztő: Hegedüs György polgármester

Zárt ülésen:

1.) Szociális bizottsági döntés elleni fellebbezés

      Előterjesztő: Pest Éva jegyző

NAPIREND TÁRGYALÁSA

1.napirendi pont: Hegedüs György  polgármester: Elkészültek az ÁMK működésének alapdokumentációi, melyeket a képviselő-testületnek, mint fenntartónak meg kell tárgyalnia, és el kell fogadnia. Kéri az intézmény vezetőjét, hogy amennyiben van szóbeli kiegészítése, azt tegye meg.

Miskolczi Imréné: Az elkészült dokumentumok a Pedagógiai – Művelődési Program, a Szervezeti és Működési Szabályzat, a Minőségirányítási Program. Az érintettek az előzetes véleményeiket elkészítették, a Pedagógiai – Művelődési Programhoz elkészült a szakértői vélemény. Mindezen írásos anyagokat a képviselők megkapták. Igyekezett rövidített változatokat összeállítani, mert az anyagok hatalmas terjedelműek. Minden anyagnak van az ÁMK-ra, és külön-külön a tagintézményekre vonatkozó része. Az intézmények az összevonással szervezetileg és szakmailag önállóak maradtak, ezt tükrözik is az előterjesztések. Az SZMSZ-nek is van egy közös része, és külön-külön tartalmazza az intézményeket, valamint az összes szükséges mellékletet.
Hegedüs György: Összefoglaló anyagok kerültek ki az ülés anyagaként, természetesen teljes terjedelemben bármikor megtekinthetőek.

Bíró Boglárka: Az ÁMK szakfeladataként csak a nappali oktatás szerepel, a közművelődés hiányzik innen, ezt kéri kiegészíteni. Az ÁMK igazgatója az Általános Iskola igazgatója is egyben. Ez mindig így lesz? Ez számára teljesen új. „A munkáltatói jogosítványokat a polgármester gyakorolja” mit takar?
Hegedüs György: Az SZMSZ a testület által elfogadott alapító okiraton alapul. Az alapító okiratot a MÁK elfogadta. A testület pedig az összevont intézmény alapításakor így döntött, hogy az ÁMK. igazgatója az iskola igazgatója is egyben. Az igazgatót a testület nevezi ki, és az egyéb munkáltatói jogokat, (pl. szabadság, jutalom) a polgármester gyakorolja.

Bíró Boglárka:   Az Igazgatótanács tagjai között a meghívottak is szerepelnek. Véleménye szerint azok nem tagjai a tanácsnak.
Miskolczi Imréné: Ha az Igazgatótanács napirendje megkívánja, akkor az ülésükön meghívottak is részt vesznek. Ők nem tagjai a Tanácsnak, ezt javítani fogja az SZMSZ-ben.

Bíró Boglárka: „Az intézmény dolgozóinak feladatai és kötelességei” felsorolásnál hiányzik a könyvtáros, illetve ő egyben a tagintézmény vezetője is egy személyben.

Hauk Zsolt: Az ÁMK alapítással kapcsolatos napirendeket tárgyalt-e a kulturális bizottság? 

Bíró Boglárka: Az idő rövid volt, nem tudta összehívni a bizottsági ülést. A hétfőn külön kiadott anyagot is meg kellett volna tárgyalnia a bizottságnak. Ez valóban olyan fontos kérdés, amit meg kellett volna tárgyalni, és talán lesz is még idő rá.

Faller János: Ez az összevont intézmény mindenkinek új. Nagyobb türelmet kell tanúsítania mindenkinek. Az a fenntartó feladata, hogy a helyes irányba indítsuk az új intézményt. Azt ő is furcsállja, hogy csak az   általános iskola igazgatója lehet az ÁMK. igazgatója.
Miskolczi Imréné: Lehet külön is egy ÁMK igazgató, aki nem vezet tagintézményt is, ezt azonban nem engedheti meg magának az Önkormányzat. Az intézményi átszervezés és annak alapdokumentációi a terveknek és a testületi döntésnek megfelelően készültek el. A puding próbája az evés. A kialakított szervezetben bármikor átszervezéseket, változtatásokat hozhat létre a fenntartó, és az alapdokumentációban is bármikor változtatásokat lehet kezdeményezni és megvalósítani. Valószínűleg sokszor fog jelentkezni változtatások kezdeményezésével annak érdekében, hogy az összevont intézmény mindenki megelégedésére működjön. Közel sem biztos, hogy a most előterjesztett dokumentumok 5 évre szólnak, lehet, hogy már fél év múlva át kell dolgozni azokat. Nem nagyon lehet szakmai segítséget kapni az ÁMK-val kapcsolatban, ezt még a szakértő is kihangsúlyozta, ezért türelmet kér mindenkitől. A gyakorlatban meg kell próbálni, a működés közben tapasztalatokat kell gyűjteni.
Faller János: Nem igazán érti a szakértői vélemény utolsó mondatát.

Miskolczi Imréné: Tulajdonképpen azt takarja, hogy nem várható intézményi megszűnés.

Hegedüs György: Megkérdezte a szakértőt erről. Azt takarja, hogy az önkormányzat így tervezi biztosítani a feladatellátást, intézményt nem kíván megszüntetni, de ha nem képes az önkormányzat így fenntartani az intézményt, akkor azon bármikor változtathat. A közoktatási és közművelődési feladatot tehát középtávú tervek szerint biztosítani kívánja az önkormányzat. A közoktatást az állam kiemelten kezeli, a közművelődési ágazat bizonytalanabb, ahhoz többet kell a fenntartónak hozzátennie.

Miskolczi Imréné: Az ÁMK nyitott szervezeti forma, ahhoz bármikor lehet hozzá tenni, illetve abból elvenni. 

Hegedüs György: A lánycsóki látogatás során ezt el is mondták a vezetők, hogy akár személyi, akár anyagi változások szervezeti változást hozhatnak maguk után. Például az ÁMK-ból kivették az óvodát, és a helyére a sportcsarnok került.
Bíró Boglárka: Az igazgatótanács feladatainál szerepel, hogy dönt a szervezeti változásokról. Tehát ha valami változást akarnak az intézményi összetételben, akkor erről a tanács dönt? Az gazgatótanács feladatai között az óvodavezetőjére vonatkozóan van véleményezési jog, a közművelődési intézményvezetőre nincs.

Miskolczi Imréné: Az igazgatótanács a meglévő összevont intézmény belső szervezeti változásairól dönt csak. Arról, hogy kilép vagy belép intézmény az ÁMK-ba,  a fenntartónak kell döntenie. A munkáltatói jogokat az ÁMK vezetője gyakorolja, ezzel a testület felhatalmazta.

A napirenddel kapcsolatban további kérdés, hozzászólás nem hangzott el, a testület 10 szavazattal 0 ellenében a következő határozatot hozta:

50/2005.(X.18) Kt.számú határozat
az ÁMK Pedagógiai-Művelődési Programjáról

A képviselő-testület az Általános Művelődési Központ Pedagógiai-Művelődési Programját elfogadja.

Határidő: azonnal

Felelős: Hegedüs György polgármester

              Miskolczi Imréné igazgató

A testület 10 szavazattal 0 ellenében a következő határozatot hozta:

51/2005.(X.18) Kt.számú határozat

az ÁMK intézményi Minőségirányítási Programjáról

A képviselő-testület az Általános Művelődési Központ  Intézményi Minőségirányítási Programját elfogadja.

Határidő: azonnal

Felelős: Hegedüs György polgármester

              Miskolczi Imréné igazgató

A testület 10 szavazattal 0 ellenében a következő határozatot hozta:

52/2005.(X.18) Kt.számú határozat

az ÁMK Szervezeti és Működési Szabályzatáról

A képviselő-testület az Általános Művelődési Központ  Szervezeti és Működési Szabályzatát elfogadja.

Határidő: azonnal

Felelős: Hegedüs György polgármester

              Miskolczi Imréné igazgató

Hegedüs György: A képviselők megkapták az előterjesztést, amely az ÁMK további terveit tartalmazza ágazati változásról. Kéri az intézményvezetőt, hogy tegye meg szóbeli kiegészítését.

Miskolczi Imréné: A mai napirendre kerülést megelőzte egy előkészítő megbeszélés, amelyen a Dunaszekcsőért Alapítvány vezetői és a polgármester volt jelen. A közművelődési feladat ellátásról tárgyaltak, melynek értelmében e feladatot a továbbiakban az alapítvány vállalná fel, és ellátná úgy, ahogy az a programban le van írva, minden rétegnek igyekeznének az igényeit kielégíteni. 
Az előterjesztés képlékeny, de igyekezett minden fontosat leírni a két oldalban. A könyvtár átköltöztetése nem járna többletköltséggel, azt az ÁMK takarékos gazdálkodásából meg tudja oldani. Az új helyen a számítástechnikai terem a szomszédos helyiség, és ezzel az internetes hozzáférés is biztosítható lenne könyvtári bővítésként. A számítógépeken CD vagy DVD formában lexikonokat lehetne böngészni. A könyvtárat a tanulók közelébe kellene vinni, hogy olvasóvá neveljük a gyerekeinket. 

Bán Ferencné: Tetszik a javaslat egy része, a lakosság hozzájuthatna az Internet eléréséhez. Lenne 1 fő bérmegtakarítás is. Az viszont nem biztos, hogy ha elkerül a központi helyről a könyvtár, akkor odamennének az emberek.

A másik oldalon azonban ki lenne a művelődési ház vezetője? Kit nevezne ki az Önkormányzat? Milyen iskolai végzettséggel?

Miskolczi Imréné: A közművelődési feladat ellátására együttműködési megállapodást kötne a tervek szerint az önkormányzat például egy civil szervvel, amely így ellátná a kötelező feladatot.  Hogy a lakosság odajönne-e a könyvtárba? Azért van a helyi média, hogy ennek kellően hangot adjon. Pozitív oldalról közelítsünk a kérdéshez, és ha több szolgáltatást nyújt az intézmény, talán többen jönnének a könyvtárba. 
Faller János: Régóta szét akarjuk szedni a könyvtárat az alapítványtól. Szívesebben tenné az alapítványt az iskola B.épületébe. A könyvtár maradna a régi helyén, visszakapná a teljes teret, ami volt régen is. 

Miskolczi Imréné: Az fontos, hogy a továbbiakban nem működtethető a művelődési ház, úgy mint eddig. Abban az épületben rendet kell tenni, mert a kiadásokat sem tudják tervezni. Nem számíthatóak előre a költségek, nem késztethet takarékosságra. Az ÁMK nem tud takarékos gazdálkodást folytatni.

Bíró Boglárka: A könyvtár szerves része a falunak, nem szabad a központi helyről elvinni. Megérti, hogy a finanszírozás így nehéz, tehát a könyvtárat le kellene választani.

Miskolczi Imréné: Ha nem költözik a könyvtár a B.épületbe, akkor a Sulinetet nem tudja biztosítani, pedig ezzel az intézmény szolgáltatása bővülne.

Faller János: Amennyiben ideér az ADSL szolgáltatás, akkor ez is megoldható kedvező áron, tehát ez a kérdés nem olyan számottevő.

Miskolczi Imréné: Az elképzelések szerint a továbbiakban civil szervezet működtetné a művelődési házat. A B.épületből a múzeum a könyvtár helyére költözne. Változatlanul községi könyvtári feladatot látna el, nem csak iskolai könyvtár lenne. A gyerekeket ki kell rángatni, ki kell mozdítani a poshadékból, tág teret biztosítani nekik ehhez. Ragyogó könyvtári órákat lehetne ott tartani. A most felnövő generációt kell megcéloznunk, kell az információs kultúra. 
Faller János: Tehát a könyvtár lemegy a B.épületbe, a művelődési házat pedig az alapítvány üzemeltetné tovább. Mindenesetre olyan megállapodást kell kötni az alapítvánnyal a feladatellátásra, amely számon kérhető.

Hegedüs György: A megbeszélésen az alapítványi képviselők azt is elmondták, mi az amit nem úgy képzelnek el, mint ahogy azt az előterjesztés tartalmazza. Ezek pl.: a könyvtárat nem akarnák elvinni a jelenlegi helyéről, azt a nyugdíjas klubba kellene költöztetni és megnyitni az utcára a helyiséget; a hagyatékot az iskolának adták, tehát azt onnan nem szabad elhozni; ketté válna a két gyűjtemény az átköltöztetéssel. Készek tehát a művelődési ház üzemeltetésére, de az aggályaikat is elmondták. Kicsinek is tartják a B.épületben a helyet a könyvtárnak. Azt is ki kell azonban hangsúlyozni, hogy a szakmai és gazdasági érdek akkor érvényesül csak, ha az előterjesztés szerint valósul meg az átszervezés.

Hauk Zsolt: Először arról kell döntenie a testületnek, hogy ezt a közfeladatot átadja-e vagy sem. A döntés után lehet tárgyalni arról, hogy melyik feladat mely helyiségbe kerül. Fontos tudni azt is, hogy a költségek maradnak-e, változnak-e. Az alapítvány részéről is szakmai hozzáértés szükséges, és elengedhetetlen a megállapodás megkötése. A pénzügyi bizottsági ülésen esett már a teleház létrehozásakor a fejlesztésekről, mert így ezzel az átszervezéssel is párhuzamos fejlesztésekre fog sor kerülni. Az Internet-használat a könyvtárban vonzó, de akkor mi lesz a teleház feladata?  
Miskolczi Imréné: A könyvtár nyitvatartási ideje alatt ½ 2-től 5-ig lehet az Internet-szolgáltatást majd igénybe venni. 

Hegedüs György: A környéken több helyen már vállalkozási formában működtetik az önkormányzatok a művelődési házat. Nem működnek gazdaságosan, de még sem kerül annyiba az önkormányzatnak, mint amíg saját maguk működtették. A támogatást az önkormányzat kapja a központi költségvetésből, de az a működtetésre kevés. Tehát ismételten az egész kérdés pénzkérdés, hiszen a döntés akkor fog megszületni, amikor kiderül, hogy a 2006.évi  költségvetés elfogadásakor az önkormányzat mennyit tud a feladatra szánni, átadni. 
Úgy gondolja, hogy a művelődési ház kiadásai csökkenthetők, hiszen ha érdekelt az üzemeltető a kiadásokban, akkor elvárható lesz a takarékosság. Mégis minden a támogatás összegén fog eldőlni. Eddig 1 főnek a teljes bérét és az összes rezsiköltséget fedezte az önkormányzat. Szeptember 1-től megszűnt a bértámogatás, és már most kérdés, hogy az alapítvány mit kap helyette. Biztos, hogy a bevételek és kiadások közötti különbözetet elő kell teremteni. 

Faller János: „Komoly selejtezést kell végrehajtani” – ez szerepel az előterjesztésben. Az új könyvek fontosak, mert ezek jó ingerként hathatnak a gyerekeinkre. Esetleg a felnőtt könyvtár maradhatna a jelenlegi helyén.

Miskolczi Imréné: Az iskolában jelenleg is működik könyvtár, ahol már vannak új könyvek, és ezek fontosak a tanulók számára.  Két helyen nem tudja elképzelni a működtetést. A selejtezésre valóban szükség van, de már új könyvek is folyamatosan érkeznek a Könyvtárba. CD-vel kell pótolni feltétlenül a lexikonokat. Több olyan könyv van már, amit ma nem is szabad megvenni kötött formában, hanem számítógépen használható kiadványban. Ezeket fel kell kutatni, mert ez a jövő. Ez így akkor valósítható meg, ha az iskola B.épületében van a könyvtár, ahol biztosított a számítógépes háttér is, és ott van az iskolai könyvtár is. 

Tóth András: Elhangzott, hogy minden a pénzen múlik. A lehetőségeket, amelyek adódnak, azt viszont ki kell használni. Kérdés volt, hogy mit kapnak a megszűnő könyvtáros bére helyett? Az önkormányzat kérdése pedig az, hogy mit adnak érte. 

Nem valószínű, hogy a mostani könyvtár megfelel a mai feltételeknek. A gyerekekhez közel kell vinni a könyvtárat, az olvasást. Az állományt fel kell frissíteni, az internet használattal és egyéb lehetőségekkel pedig hasznosabbá tehető a könyvtári tevékenység. 

Kérdés, hogy a művelődési házat vállalkozó vagy alapítvány működteti. Ahhoz, hogy abba az épületbe bármilyen programot behozzon, ahhoz változtatás szükséges. Az egész épületet rendbe kell tenni. Csak utána lehet bármit is tervezni, mert ebben a formájában nem lehet vonzóvá tenni. A költségek megmaradnak az biztos, de lehet, hogy még nőni is fognak.
Miskolczi Imréné: Aggályként hangzott el a kiállítás és a nyári rendezvények kérdése. A mai megbeszélésen arról is tárgyaltak, hogy a nyári programok változatlanul maradhatnak az iskola udvarában, és nem sérül semmiképpen. A kiállítás jelentőségét nem kívánja megkérdőjelezni, kisebbíteni, de nem a helye a legfontosabb. Bizonyos érzelmeket félre kell tenni és a racionalitást kell szem előtt tartani.

Hetényi Ádámné: Többször volt már nehéz döntés előtt a testület, de mindig sikerült megoldani a kérdést. A véleménye, hogy a könyvtár maradjon a helyén, és a kiállítás is maradjon ott, ahol van. Az ide látogató gyerekek csodálatosan érezték magukat a Falumúzeumban, a Múzeumban, a Templomban, a parkban. 

Tegyük rendbe a mozitermet, és a könyvtár ne legyen kisebb. A kultúrának kultúrált helyet biztosítsunk. A moziterem gyönyörű, nagy, pályázzunk a szebbé tételére, vegyünk igénybe társadalmi munkát. Régen az épület iskola volt, de azt is bűn volt innen elvinni. A lényeg, hogy tegyük rendbe az épületet.  

Az informatika és az olvasóvá nevelés üti egymást. Először tanuljanak meg a gyerekek olvasni, és utána legyen lehetősége a Sulinet használatára. A számítógép nem nyújt annyit, mint egy könyv.

Miskolczi Imréné: A gyerek nem vonható ki a számítógép hatása alól. A saját gyermekeivel is az a tapasztalata, hogy a számítógépet nem lehet elkerülni. Ezzel nem azt akarja mondani, hogy ne adjunk könyvet a gyerekek kezébe, de nem kerülhető el. 

Pappné Dobos Ildikó: A tervek szerint a változásra a gazdasági év kezdetétől lehet számítani. Addig dönteni kellene akkor, mert a közművelődési feladat ellátatlan marad. A költségvetés tárgyalása pedig később várható. A délelőtti megbeszélés nem nyugtatja meg, hiszen a feladat az önkormányzaté. Hogy vagyunk erre a változtatásra felkészülve?

Tóth András elhagyja az ülés termet, ezzel a jelenlevő képviselők száma 9 főre változott.

Hauk Zsolt: Teljesen jogos a felvetés, hiszen februárban tervezünk. Jelenleg csak szándékról tudunk beszélni. A beszélgetés kell, de a dátumot elsietettnek tartja. Látni kell a számokat, annak hiányában nem tud a testület dönteni. Sokkal előbbre való kérdés, hogy arról döntsön a testület, hogy átadja-e a közművelődési feladatot vagy sem. A leglerobbantabb intézmény, a helyzet nem változott évek óta. Egy alapítvány sem lesz képes az épületet helyrehozni. Most így arra kellene vállalkozni, hogy számok ismerete nélkül döntést hozzon a testület, kicsi a valószínűsége annak, hogy több pénzt adhat a erre a feladatra a következő évben. 

A feladat, hogy mindkét fél tervezzen, tárgyaljon, elmondják aggályaikat, problémáikat, legyen állásfoglalás a feladat átvállalásáról. A döntésre azonban feltétlenül meg kell várni a következő évi költségvetést. Az alapítvány kért információkat a költségekről, azt feltétlenül biztosítani kell részükre. A testület döntsön arról, hogy át akarja-e adni a feladatot, és ha igen, akkor az alapítványnak akarja-e átadni azt. 

Az alapítvány határidőig állítson össze egy tervet arról, hogy miként kívánja ellátni a közművelődési feladatot.

Bíró Boglárka: A tervek elkészítéséhez legalább a megelőző 4 év pénzügyi hátterét biztosítani szükséges. Mégis valamit látnak a tervezésnél, lesz amiből kiindulhatnak a feladatok tervezésénél. 

Hegedüs György: Szó volt erről is a mai megbeszélésen, és ennek nincs semmi akadálya. Lehet azonban más is, aki ellátja ezt a feladatot, mint ahogy a bátai példa is mutatja. A bérlő spórol, rendezvényeket szervez, az önkormányzat kiadása csökkent. Azért beszélünk ma erről a kérdésről, hogy időben elindulhasson a tervezés, a szervezés. Az alapítványon kívül más is elláthatja ezt a feladatot. Akár meghívásos kiírást is kiadhat a testület. 

Hauk Zsolt: Most megvédi az alapítványt, hiszen már van általunk ismert múltja, eddig is közművelődési feladatokat is ellátott. 

Bán Ferencné: Egyértelmű ez, de nem biztos, hogy van alkalmas ember a feladat elvégzésére. És az sem biztos, hogy csak az alapítvány pályázik erre a feladatra.

Hegedüs György: Ezért tárgyalunk a kérdésről, és ezért kérdezte, hogy legyen-e pályáztatás. Kéri tehát, hogy a testület hozza meg állásfoglalását.
A testület 7 szavazattal,1 ellenszavazattal és 1 tartózkodással a következő határozatot hozta:

53/2005.(X.18) Kt.számú határozat

az önkormányzat közművelődési feladatellátásáról

A képviselő-testület a közművelődési feladat gyakorlását át kívánja adni, ezért felhatalmazza a polgármestert a pályáztatásra. A pályázóknak a feladat ellátására tervet kell benyújtani 2005. november 30-ig, melyhez a szükséges költségvetési – zárási anyagokat a hivatalnak biztosítania kell. A testület a feladatátadásról a 2006.évi költségvetés ismeretében dönt.

Határidő: pályázatok beadására 2005.november 30.

                testületi döntésre 2006.február 28.

Miskolczi Imréné: Megköszöni a lehetőséget a tervek előterjesztésére, amely azt jelenti, hogy elindult valami, amely az első lépés, és utána várható a második is.
2.napirendi pont:  Hegedüs György polgármester: Az előző ülések döntései közül a legfontosabb, hogy nem került felemelésre az intézményi térítési díj.
A szeméttelep kérdésének megoldására megkereste a környék vállalkozásait, Bátaszéket, Mohácsot, és az eddigi vállalkozót. Ajánlatot kért valamennyiüktől, és ha ezek megvannak, a pénzügyi vonzata is látható, akkor kerülhet sor a lakossági fórumra és a testület döntésére.

A „veszélyes hulladék”, az elektromos gépek begyűjtése sikeres volt, annyi és olyan régi gépek kerültek elő, amelyre senki sem gondolt volna. Pedig közülük sok még az éjszaka során elszállításra került, azokat „más vállalkozás” elvitte. Összességében megállapítható, hogy az akció sikeres volt.

Az 56-os út építési terveit az érintett ingatlan tulajdonosok megnézhették, kérdéseiket feltehették a részükre szervezett megbeszélésen. Több ingatlantulajdonos érintett, részükre kártérítést fognak fizetni.

Részt vett Budapesten az „Idősbarát önkormányzat” pályázat eredményhirdetésén, ahol településkategóriánként 1 település részesült 1 millió forintos támogatásban. A pályázat elbírálása eredményeként községünk oklevelet kapott. 

A Munkaügyi Központ 70%-os támogatásával megkezdődött a Szabadság téri patak medrének kézi erővel történő további tisztítása, ezt 2 fő kezdte meg. Erre ott kerül sor, ahol a gépi erő már nem volt képes a munkát elvégezni. 

Megkezdődött az út helyreállítása, építése a Csokonai és Széchenyi utcákban is. 

Faller János: A szeméttelep problémájára csak részben kapott választ, mert a megoldást meg kell arra találni mihamarabb, hogy ne kerüljön a szemét a faluban mindenhol szétszórásra. 
Ki felügyeli a patakban dolgozó két embert? Hova és mikor kerül el a partra kidobott iszap? A gép miért nem csinálta tovább?

Hegedüs György: A két ember védelmében szeretné elmondani, hogy rendkívül hideg a víz, nem várható el tőlük, hogy folyamatosan benne álljanak. A munka, amit el kell végezniük rendkívül komoly és nehéz, nem lehet folyamatosan csinálni: kicsákányozzák, kilapátolják, feldobálják, kitalicskázzák. 

Az AKEBA gépe a parton nem tudott tovább jutni, ezért kell emberi erővel tovább folytatni.

Bíró Boglárka eltávozott az ülésteremből, a jelenlevő képviselők száma 8 főre változott. 

Faller János: Van-e jogunk ahhoz, hogy a patakpartot végig kisajátítassuk? 

Hegedüs György: A jogi hátterét ehhez át kell tekinteni. 
Fontos az ebben az esetben, hogy az ingatlan tulajdonosok sem gondoskodtak „jó gazda gondosságával” a partról, hiszen végig az egész utcában hagyták a növényzetet teljesen elburjánzani. Az önkormányzatisággal az utak és a patakok a tulajdonunkba kerültek, tehát mind olyan, amelynek csak kiadási oldala van. 
További kérdés, hozzászólás nem volt, a testület 8 szavazattal 0 ellenében a következő határozatot hozta: 

54/2005.(X.18) Kt.számú határozat
a lejárt határidejű határozatokról és a két ülés között történt fontosabb eseményekről
A Képviselő-testület a lejárt határidejű határozatokról és a két ülés között történt fontosabb eseményekről szóló beszámolót elfogadja.

3.napirendi pont: Hegedüs György  polgármester: Elkészült a körjegyzőség működésére a megállapodás és az ügyrend tervezete. Az előterjesztés tényeket tartalmaz. Ma is beszélt a polgármester kollegával a gyakorlati kérdésekről. Várhatóan marad ügyintézői létszám Bárban is, akik a körjegyzőség köztisztviselői lesznek. A Belügyi Közlönyben a körjegyzői állás november 2-án fog megjelenni. Az előterjesztést alkalmasnak tartja arra, hogy a közös ülésen a testületek elfogadják.
4.napirendi pont: Pest Éva jegyző: A közigazgatási hatósági eljárásról szóló 2004.évi CXL.trövény 160.§-a az elektronikus ügyintézés szabályozásáról rendelkezik. Az önkormányzatnak lehetőséget ad a törvény, hogy rendelkezzen az elektronikus ügyintézés kizárásáról a hivatal felkészültségének ismeretében. Az elektronikus ügyintézés szabályozása az önkormányzat Szervezeti és Működési Szabályzatának módosításában került az előterjesztésbe, mégpedig úgy, hogy kizárt az elektronikus ügyintézés a hatósági eljárás során. 
A napirenddel kapcsolatban vita nem volt, a testület 9 szavazattal 0 ellenében az alábbi rendeletet alkotta:

9/2005.(XI.01.)számú

önkormányzati rendelet-tervezet
 
a képviselőtestület és szervei Szervezeti és Működési Szabályzatáról szóló
9 /2003 (IV.30.)  számú
rendelet módosításáról

(Az elfogadott rendelet a jegyzőkönyv melléklete.)

5.napirendi pont: Pest Éva jegyző: A Mohácsi Kistérségi Családsegítő és Gyermekjóléti szolgálat a szociális törvény által biztosított lehetőséggel élni kíván, és feladatai között a továbbiakban szerepelni fog a rendszeres szociális segélyezettekkel történő foglalkozás, az együttműködési kötelezettségük teljesítésének a biztosítása. Ennek alapján a szociális rendelet került módosításra, valamint a későbbiekben még kiegészül az együttműködés szabályozásával. 
A napirenddel kapcsolatban vita nem volt, a testület 9 szavazattal 0 ellenében az alábbi rendeletet alkotta:

10/2005.(XI.01.)számú önkormányzati rendelet-tervezete 

az egyes szociális ellátási és gyermekvédelmi feladatok szabályozásáról szóló

19/2003.(XII.30.)számú

önkormányzati rendelet módosításáról

(Az elfogadott rendelet a jegyzőkönyv melléklete.)
6.napirendi pont:  Hegedüs György  polgármester: A Mohács Kistérségi Családsegítő és Gyermekjóléti Társulás megállapodásának módosítása az előterjesztés. A változás mindösszesen annyi, hogy a társulás nem önálló jogi személy, és megváltozott a pénzintézeti számlaszáma. Javasolja a módosítást elfogadásra.

A testület vita nélkül 9 szavazattal 0 ellenében a következő határozatot hozta: 
55/2005.(X.18) Kt.számú határozat
a Mohács Kistérségi Családsegítő és Gyermekjóléti Társulás megállapodásának módosításáról

A képviselő-testület a Mohács Kistérségi Családsegítő és Gyermekjóléti Társulás megállapodásának módosítását elfogadja. (Az elfogadott megállapodás egységes szerkezetben a jegyzőkönyv melléklete.)
Határidő: azonnal

Felelős: Hegedüs György  polgármester

7.napirendi pont: Bokor Zoltánné képviselő: 1991-es helyi rendelet szabályozza a fiatalok letelepedésének támogatását. Javasolja a rendelet módosítását, mert annak alapján jelenleg csak házasságban élők juthatnak hozzá ehhez a támogatáshoz. Ha már lakóházat akarnak venni a községben olyanok, akik élettársi kapcsolatban élnek, akkor feltételezhető, hogy komoly a kapcsolatuk, és megérdemlik a lakásvásárlási támogatást is. 

Pest Éva:  Amennyiben a testület tagjai egyetértenek az elhangzott javaslattal, akkor a következő ülésre előkészíti a tervezetet, amelybe akkor belefoglalná az évek alatt felmerült gyakorlati kérdések szabályozását is.
Hegedüs György: Tájékoztatásként elmondja, hogy az alaprendelet elfogadásakor az akkori  testületnek kifejezett szándéka volt a házaspárok támogatása. Azon is el kellene gondolkodni, hogy a támogatási összegeket, amelyek 1991 óta változatlanok, nem kellene-e módosítani.

Hauk Zsolt: Azt javasolja, hogy a rendeletmódosításra csak a következő évben kerüljön sor, amikor már a költségvetés is ismert lesz.
A testület 9 szavazattal 0 ellenében a következő határozatot hozta:

56/2005.(X.18) Kt.számú határozat
önkormányzati rendelet módosításának elkészítéséről

A képviselő-testület a képviselői rendeletmódosítási indítványt elfogadja azzal, hogy a jegyző készítse el a községben lakóházat vásárló, építő, bővítő fiatal családok helyi támogatásáról szóló 7/1991.(X.17.) számú önkormányzati rendelet módosításáról szóló a tervezetet. A támogatási összegek módosítását a testület csak a 2006.évi költségvetési rendelet ismeretében változtatja meg. 
Határidő: 2006.feburár 28.

Felelős: Hegedüs György  polgármester

              Pest Éva jegyző

8.napirendi pont: Hegedüs György  polgármester: A közelmúltban egy ingatlanberuházásokkal és fejlesztésekkel foglalkozó cég érdeklődést mutatott a nyugdíjasház megépítése iránt. Kért tőlük egy írásos előterjesztést, melyet ide kívánt hozni az ülésre. A kiadott pár sor érkezett csak meg, ehhez ezért kiegészítést tett, melyeket megkaptak a képviselők.
Bán Ferencné: El akarjuk adni az ingatlant? Kiírtunk rá pályázatot? Bizonyára van olyan helyi vállalkozó, aki ugyanezekkel a feltételekkel vállalná az átépítést. 

Faller János: Van egy döntésünk, mely szerint az ingatlanból az önkormányzat nyugdíjasházat akar kialakítani. Most ebben a kérdésben tehát ne döntsünk.

Bíró Boglárka: A leírtak alapján a vállalkozó bárhol vehet egy telket és arra felépítheti a terveit. Az önkormányzatnak azonban a lehetőségeket a döntés előtt feltétlenül körül kell járnia.

Bán Ferencné: Változatlanul az a véleménye, hogy meg kell hirdetni Dunaszekcsőn is.

Hetényi Ádámné: Ne játsszunk Pató Pál urat! Otthon mindenki gondolja át, és legközelebb szülessen döntés az épület hasznosításáról, a nyugdíjasház kialakításáról. 

Hauk Zsolt: A környező települések a vállalatuk alkalmazásával saját maguk építtetik meg a terveiket. Az idehozott javaslat teljesen másról szól, mint ami a testület elképzelése volt. A testület tervei alapján megvalósuló nyugdíjasház sokkal kedvezőbb, mint a leírtak. A helyiek sokkal olcsóbban jutnának idős korukra az ellátáshoz, ha azt mi csináljuk meg. Akár hitelfelvételével is meg lehetne valósítani a terveinket.

Az ajánlatot komolytalannak tartja, ezért arról nem is kíván dönteni.

Pappné Dobos Ildikó: Mindenképpen kellene egy kalkulációt benyújtania, ami alapján a költségek láthatóak lennének.

Hegedüs György: A környéken 120-150.000 Ft/m2 árról hallott.

Hetényi Ádámné: Változatlanul az a javaslata, hogy ma ne döntsön a testület, át kell gondolni és a legközelebbi ülésre kerüljön újra napirendre.

Hegedüs György: Sok kérdés, megoldási lehetőség vetődött ma fel: mi építjük? Vállalkozóval csináltatjuk? A kialakított ingatlant bérbe adjuk vagy eladjuk? A megvalósítást pályáztassuk? Az ingatlant eladjuk? Felépíttetjük? Fontos átgondolni ezeket a kérdéseket, tehát a későbbiekben újra napirendre fogja tűzni.

9.napirendi pont: Hegedüs György  polgármester: A kábeltelevíziós rendszert üzemeltető bólyi vállalkozó 2006-ra ígérte az Internet hozzáférés lehetőségét a községünkben. A mai napig nem történt semmi az ő részéről. A kiadott írásos anyag alapján lenne lehetőség a fejlesztésre. Dunafalván már működik ez a rendszer. A Várhegy lenne a telepítésre a legalkalmasabb hely, ezt a helyszínen a cég képviselői megnézték.
Faller János: A mikrohullámú Internet szolgáltatásnak elsődlegesen ott van nagyobb szerepe, ahol nincs telefon. A MATÁV azonban kiépítette a rendszert, és terjeszkedik. 

Az ajánlat megvalósításához önkormányzati területre lenne szükség?  Az önkormányzat tulajdonának használatáért javasolja, hogy a polgármester tárgyaljon bérleti díjról.
Mit ajánl a bólyi vállalkozó. Korrektnek tartaná, ha mindkettőt meghallgatná a testület. A lehetőségről érdemes tárgyalni, mert a lakosságnak ezzel több a lehetősége a szolgáltatás megválasztására.

Hegedüs György: A kialakult helyzet a szolgáltatók között versenyt teremt, amellyel a lakosságnak lesz jobb a választási lehetősége.

A testület 9 szavazattal 0 ellenében a következő határozatot hozta:

57/2005.(X.18) Kt.számú határozat
Internet szolgáltató betelepüléséről

A képviselő-testület az Antenna Távközlési Rt. – mint Internet szolgáltató – Dunaszekcsőre, a Várhegyre  történő betelepüléséhez hozzájárul. Az önkormányzati tulajdonú ingatlan igénybevétele miatt a testület felhatalmazza a polgármestert a tárgyalások megkezdésére.

Határidő: azonnal

Felelős: Hegedüs György  polgármester

A nyilvános ülésen több napirend nem volt, a testület zárt ülésen folytatta a napirendek tárgyalását.

Kmf.

Hegedüs György 
Pest Éva

  polgármester
jegyző
